**Η ΜΑΧΗ ΤΟΥ ΜΑΡΑΘΩΝΑ**

Η περίφημη Μάχη του Μαραθώνα, δηλαδή η σύγκρουση ανάμεσα στους Έλληνες (Αθηναίους και Πλαταιείς) και τους Πέρσες κατά την πρώτη εισβολή των Περσών στην Ελλάδα, αποτελεί μια από τις σημαντικότερες στιγμές στην ιστορία της ανθρωπότητας.

**Πεδίο της μάχης -αντίπαλοι**

Οι Πέρσες εγκαταστάθηκαν στην ανατολική πλευρά της πεδιάδας ανάμεσα στον χείμαρρο Χάραδρο και στο Μεγάλο Έλος (λίμνη ή λιμνοθάλασσα κατά την αρχαιότητα). Κατά τους ιστορικούς διέθεταν από είκοσι έως εκατό χιλιάδες άνδρες πεζικό (πιθανότερος αριθμός γύρω στις 50.000 άνδρες) και χίλιους ιππείς.

Ο Αθηναίος στρατηγός Μιλτιάδης, γνωρίζοντας τη σύνθεση του περσικού στρατού αλλά και τα πλεονεκτήματα της θέσης για την απόδοση της αθηναϊκής οπλιτικής φάλαγγας, πείθει τους Αθηναίους να εκστρατεύσουν στον Μαραθώνα. Ταυτόχρονα ζήτησαν βοήθεια από την Σπάρτη με ένα γρήγορο αγγελιοφόρο, τον Φειδιππίδη ή Φιλιππίδη. Η σπαρτιατική βοήθεια είτε για λόγους θρησκευτικούς είτε εξαιτίας του πολέμου με τους Μεσσήνιους και τους είλωτες δεν έφτασε εγκαίρως.

Ο αθηναϊκός στρατός εγκατέστησε το στρατόπεδό του στο ΝΔ τμήμα της πεδιάδας κοντά σε τέμενος του Ηρακλέους. Ο αριθμός των 9000 οπλιτών (1000 άνδρες ανά φυλή) είναι γενικά αποδεκτός. Σε αυτόν τον στρατό́ είναι όλοι ενωμένοι και συσπειρωμένοι μέσα στις τάξεις της οπλιτικής φάλαγγας και πολεμάνε δίπλα-δίπλα όλοι εκείνοι οι άνδρες που οικοδόμησαν το μεγαλείο της Αθήνας. Σε αυτούς προστέθηκαν χίλιοι οπλίτες από τις Πλαταιές.

**Χρονολογία της μάχης**

Η μάχη έγινε το έτος 490/489 π.Χ. Ο πιθανότερος μήνας θεωρείται ο Εκατομβαιών (Αύγουστος) και μάλιστα η 13 ή 14 Αυγούστου.

**Παράταξη**

Έπειτα από μία ολιγοήμερη αναμονή και με το περσικό ιππικό να έχει αποσυρθεί, οι δύο παρατάξεις στέκονται αντιμέτωπες. Η εξαιρετική θέση στην ιστορία, της μάχης του Μαραθώνα, οφείλεται και στο ιδιοφυές σχέδιο με το οποίο ο Μιλτιάδης παρέταξε τον αθηναϊκό στρατό. Προκειμένου να αντιμετωπιστεί το πρόβλημα της αριθμητικής υπεροχής των Περσών, ο αθηναϊκός στρατός παρατάχθηκε με ισχυρά τα δύο άκρα σε βάρος των θέσεων του κέντρου, πράγμα που επέτρεψε την περικύκλωση της περσικής παράταξης. Στο κέντρο της αθηναϊκής παράταξης βρίσκονταν στρατιώτες της Λεοντίδας φυλής (με αρχηγό τον Θεμιστοκλή) και της Αντιοχίδας φυλής (με αρχηγό τον Αριστείδη), οι οποίοι ήταν παραταγμένοι στις τάξεις των τεσσάρων, ενώ στα πλευρά βρίσκονταν οι υπόλοιπες φυλές και οι Πλαταιείς, οι οποίοι ήταν παραταγμένοι στις τάξεις των οκτώ. Απέναντί τους και σε απόσταση 1500μ. παρατάχθηκαν οι Πέρσες σε τάξεις των 40.

**Σύγκρουση**

Στη σύγκρουση που ακολούθησε οι Έλληνες επιτέθηκαν πρώτοι, τρέχοντας μάλιστα, σύμφωνα με την εντολή του Μιλτιάδη, για να αποφύγουν τα βέλη του εχθρού. Ο Ηρόδοτος αναφέρει ότι οι Πέρσες τους έβλεπαν με έκπληξη να έρχονται τρέχοντας και νόμιζαν ότι είχαν καταληφθεί από μανία, αφού ήταν τόσο λίγοι. Και πράγματι, ήταν αυτοί, οι Αθηναίοι και οι Πλαταιείς, που αντίκρισαν πρώτοι στη μάχη σώμα με σώμα τους Πέρσες, αφού ως τότε "και μόνο το όνομα των Μήδων προκαλούσε τον φόβο". Στη συνέχεια, τα εκλεκτά́ σώματα του περσικού κέντρου έκαμψαν με τον όγκο τους την αντίσταση και ανάγκασαν τους Αθηναίους να τραπούν σε υποχώρηση προς το εσωτερικό. Και αυτό, όμως, ήταν μέρος του σχεδίου του Μιλτιάδη. Οι Αθηναίοι και οι Πλαταιείς που κατείχαν τα άκρα, είχαν προλάβει να τρέψουν σε φυγή τους αντιπάλους και συγκλίνοντας τα κέρατα, κατάφεραν να συντρίψουν το περσικό κέντρο. Μετά τη νίκη, οι Αθηναίοι καταδίωξαν τους ηττημένους φονεύοντάς τους έως τη θάλασσα. Κατά τον Ηρόδοτο, οι Πέρσες έχασαν 6.400 άνδρες στο πεδίο της μάχης. Στη μάχη σκοτώθηκαν 192 Αθηναίοι και 11 Πλαταιείς. Μετά τη μάχη, ο περσικός στόλος έπλευσε γύρω από το Σούνιο για να επιτεθεί στην Αθήνα. Οι Αθηναίοι, διαβλέποντας τον κίνδυνο, κατάφεραν να φθάσουν νωρίτερα απ' ό,τι οι Πέρσες, με αποτέλεσμα οι τελευταίοι να υποχωρήσουν.

​